Namibië geskok ná 2 se skietdood op kampus | Netwerk24
Wat veronderstel was om ’n gewone Maandagoggend te wees, het in ’n tragedie ontaard toe twee direkteure van die Namibiese Instituut vir Mynwese en Tegnologie (NIMT) in ’n koeëlreën gesterf het.
Eckhart Mueller, uitvoerende direkteur van die Namibiese Instituut vir Mynwese en Tegnologie (NIMT). Foto: Verskaf
’n Onbekende aanvaller het hulle koelbloedig op die kampus van die NIMT op Arandis naby Swakopmund in Namibië doodgeskiet.
Volgens die Namibiese Persvereniging (NAMPA), die nasionale nuusagentskap in Namibië, het die polisie in Erongo bevestig dat die 72-jarige Eckhardt Mueller, uitvoerende direkteur van NIMT, en sy adjunk, Helmo Hellwig (60), Maandag tussen 06:00 en 06:30 voor ’n kantoorblok op die kampus doodgeskiet is.
Hoofinspekteur Daniel Gurirab van die Namibiese speurdiens sê die twee mans is met koeëlwonde in hul koppe en lywe deur hul kollegas gevind. Volgens Gurirab is agt patroondoppies van ’n 9 mm-pistool op die toneel gevind. “Niemand is nog in verband met die voorval in hegtenis geneem nie. Die motief vir die moorde word ondersoek,” sê hy.
The Namibian berig dat die studente en personeellede ná die voorval huis toe gestuur is.
Volgens Die Republikein het adjunk-kommissaris Edwin Kanguatjivi, nasionale polisiewoordvoerder, gesê dat nege skote op die mans geskiet is. Dit wil lyk asof Mueller en Hellwig op die punt was om die voordeur van die administratiewe gebou oop te sluit toe die aanvaller(s) op hulle losgebrand het. ’n Getuie het “baie skote gehoor wat geskiet is”.
Die toneel van die dubbele moord op die kampus van die NIMT in Arandis naby Swakopmund in Namibië. Foto: Verskaf
Informanté berig dat dit die eerste skietvoorval by ’n hoëronderwysinstelling in Namibië is.
Dit het skokgolwe deur die land gestuur met mense wat hulle tot sosiale media gewend het om hul skok en afgryse daaroor uit te spreek.
Ene Maye het op Facebook gevra waar die veiligheidswagte van die kampus was. Lydia het geskryf dat die mans se dood ’n permanente leemte in onderwyskringe laat. “Wie gaan nou daardie leemte vul?” vra sy.
Jariko Kahengava het opgemerk: “En ons het gedink wat in ander lande gebeur, kan nie hier gebeur nie . . .”
Meer oor: Namibiese Instituut Vir Mynwese En Tegnologie (Nimt) | Helmo Hellwig | Eckhardt Mueller | Namibië | Swakopmund | Koeëlreën